b'\n_START_ARTICLE_\nNernsto lemput\xc4\x97\n_START_PARAGRAPH_\nNernsto lemput\xc4\x97 - dabartin\xc4\x97s kaitrin\xc4\x97s elektros lemput\xc4\x97s pirmtakas. Jos \xc5\xa1viesos \xc5\xa1altinis buvo ne volframo si\xc5\xablelis, o \xc4\xafkait\xc4\x99s keraminis strypelis. Kadangi, skirtingai nuo volframo, keramikai oro deguonis nekenkia, Nernsto lemput\xc4\x97 netur\xc4\x97jo hermeti\xc5\xa1kos, inertin\xc4\x97mis dujomis u\xc5\xbepildytos kolbos. Strypel\xc4\xaf stiklu kartais pridengdavo saugumo sumetimais. Lemput\xc4\x99 1897 m. pasi\xc5\xabl\xc4\x97 vokie\xc4\x8di\xc5\xb3 fizikas ir chemikas Valteris Nernstas._NEWLINE_Strypelis buvo gaminamas i\xc5\xa1 cirkonio dioksido ir itrio oksido mi\xc5\xa1inio. Jo darbo temperat\xc5\xabra buvo apie 1600 \xc2\xb0C. Elektros kr\xc5\xabv\xc4\xaf perne\xc5\xa1davo ne elektronai (kaip metale) o deguonies jonai (O\xc2\xb2\xe2\x81\xbb). Taigi tai buvo elektrolitinis laidumas._NEWLINE_Keramin\xc4\x97 med\xc5\xbeiaga tampa elektrai laidi tik labai \xc4\xafkaitinta, tod\xc4\x97l lemputei \xc4\xaf\xc5\xbeiebti buvo reikalingas papildomas kaitinimo elementas. Kai kurias lemputes buvo galima \xc4\xaf\xc5\xbeiebti degtuku kaip \xc5\xbevakes. Kitur strypel\xc4\xaf \xc4\xafkaitindavo spiritine lempute. Komforti\xc5\xa1ki modeliai tur\xc4\x97jo elektrin\xc4\xaf kaitinimo element\xc4\x85 (paprastai platinos spiral\xc4\x99)._NEWLINE_Nernsto lemput\xc4\x97 buvo dvigubai efektyvesn\xc4\x97 u\xc5\xbe iki tol naudot\xc4\x85 anglin\xc4\xaf elektros lank\xc4\x85, ir jos \xc5\xa1viesa buvo nat\xc5\xabralesn\xc4\x97. Kur\xc4\xaf laik\xc4\x85 Nernsto lemput\xc4\x97 buvo gana pla\xc4\x8diai gaminama ir parduodama. Ji buvo naudojama ne tik ap\xc5\xa1vietimui, bet ir pirmuosiuose faksuose, projektoriuose, mikroskopuose ir pan. 1901 - 1904 metais Amerikoje buvo pagaminta apie 130000 toki\xc5\xb3 lempu\xc4\x8di\xc5\xb3._NEWLINE_\xc5\xa0iuo metu Nernsto lemput\xc4\x97 beveik negaminama ir nenaudojama. J\xc4\x85 nukonkuravo kaitrin\xc4\x97 lemput\xc4\x97 su volframo si\xc5\xableliu. Kur\xc4\xaf laik\xc4\x85 svarbus Nernsto lemput\xc4\x97s prana\xc5\xa1umas tebebuvo auk\xc5\xa1ta darbo \xc4\xaftampa, nes pakankamai plon\xc4\x85 volframo si\xc5\xablel\xc4\xaf pagaminti pavyko tik apie 1910 metus.'